Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**АРХИВ, АЛБАН ХЭРЭГ ХӨТЛӨЛТИЙН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Архив, албан хэрэг хөтлөлтийн тухай хуулийн 30 дугаар зүйлд доор дурдсан агуулгатай 30.11, 30.12 дахь хэсэг нэмсүгэй:

“30.11.Цахим гарын үсгийн тухай хуулийн 4.1.3-т заасан тоон гарын үсгээр баталгаажуулан олгосон архивын лавлагаа, хуулбар нь эх баримтын нэгэн адил нотлох баримтын шинжийг бүрэн хангасан гэж үзнэ.

30.12.Архивын сан хөмрөгт хадгалагдаж буй нэг хөмрөгийн баримтыг бүхэлд нь хуулбарлан олгохыг хориглоно.”

**2 дугаар зүйл.**Архив, албан хэрэг хөтлөлтийн тухай хуулийн дараах хэсгийг доор дурдсанаар өөрчлөн найруулсугай.

**1/11 дүгээр зүйлийн 11.2 дахь хэсэг:**

“11.2.Хосгүй үнэт архивын баримт нь дараах шалгуурыг хангасан байна:

11.2.1.мэдээллийн үнэ цэнэ, зохион бүрдүүлсэн, үйлдсэн хэлбэр, хийцийн хувьд дахин давтагдашгүй байх;

11.2.2.түүхэн он цаг, түүхийн тодорхой үеийг төлөөлөх;

11.2.3.эрдэм шинжилгээ, судалгааны эргэлтэд орсон, олон нийтэд танигдсан, түүхийн чухал эх сурвалж байх;

11.2.4.жинхэнэ эх баримт буюу эх баримтад тооцогдох цорын ганц хуулбар хувь байх;

11.2.5.хууль тогтоомжид заасан бусад.”

**2/28 дугаар зүйлийн 28.7 дахь хэсэг:**

“28.7.Энэ хуулийн 28.6-д заасан гэрээг байгуулахдаа энэ хуулийн 15.6.1-д заасан журмыг мөрдөнө.”

**3 дугаар зүйл**.Архив, албан хэрэг хөтлөлтийн тухай хуулийн 30 дугаар зүйлийн 30.4 дэх хэсгийн “архиваас” гэснийг “Архиваас” гэж өөрчилсүгэй.

**4 дугаар зүйл.**Архив албан хэрэг хөтлөлтийн тухай хуулийн 30 дугаар зүйлийн 30.4 дэх хэсгийн “Архивын баримтыг хүн, хуулийн этгээдэд ашиглуулах нийтлэг журам,” гэснийг хассугай.

**5 дугаар зүйл.**Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Архив, албан хэрэг хөтлөлтийн тухай хуульд нэмэлт, өөрчлөлт оруулах тухай хуулийн төслийн талаар

Архив, албан хэрэг хөтлөлтийн тухай хуулийн 11 дүгээр зүйлийн 11.1-т “Архивын баримтыг хосгүй үнэт, нэн үнэт, үнэт, ердийн гэж зэрэглэнэ” гэж заасны дагуу тус хуулийн 11.2-т Хосгүй үнэ архивын баримтын зэрэглэлийг тогтоохдоо Соёлын өвийг хамгаалах тухай хуулийн 8.3 дахь заалтад заасан Түүх, соёлын хосгүй үнэт, үнэт дурсгалт зүйлийн зэрэглэлийн шалгуураар тогтоохоор заасан.

Гэтэл Соёлын өвийг хамгаалах тухай хуульд 2021 оны 07 дугаар сарын 02-ны өдрийн хуулиар нэмэлт, өөрчлөлт орж мөн хуулийн 8 дугаар зүйлийн 8.3 дахь заалт хүчингүй болсноор Архив, албан хэрэг хөтлөлтийн тухай хуулийн 11 дүгээр зүйлийн 11.2 дахь заалтын дагуу “Хосгүй үнэт архивын баримтыг илэрхийлэх, тодорхойлох шалгуур” тогтоох эрх зүйн үндэслэлгүй болж, хууль хоорондын хийдэл үүссэн.

Дээрх нөхцөл байдлаас үүдэн хосгүй үнэт архивын баримтыг тодорхойлох шалгуур тодорхойгүй болсноос төрийн архивт хадгалагдаж буй хосгүй үнэт архивын баримтыг тогтоох боломжгүй болж Архив, албан хэрэг хөтлөлтийн тухай хуулийн 28 дугаар зүйлийн 28.2-т “Энэ хуулийн 15.2.2, 15.2.3, 15.2.4-т заасан төрийн архив нь хосгүй үнэт баримтыг үндэсний төв архивт шилжүүлж хадгалуулна” гэж заасныг хэрэгжүүлэхгүй байгаагаас баримтын төвлөрсөн байдал хангагдахгүй байна.

Түүнчлэн түүх, соёл, шинжлэх ухааны хувьд онцгой ач холбогдолтой хөдлөх бичгийн болон дүрс, дуу авианы баримтын бүртгэл, хадгалалт, хамгаалалт, ашиглалтын тусгай нөхцөл шаардлагыг хангаж чадахгүй болсноор Монгол Улсын түүх, соёлын болон шинжлэх ухааны үнэт цэнтэй мэдээллийг агуулж буй баримт гэмтэх, устаж үрэгдэх зэрэг эрсдэл учирч болзошгүй байна.

Иймд Архив, албан хэрэг хөтлөлтийн тухай хуульд “Хосгүй үнэт архивын баримтыг тогтоох шалгуур” үзүүлэлтийг тусгахаар хуулийн төсөлд тусгалаа.

1.Хосгүй үнэт архивын баримтыг тодорхойлох шалгуур үзүүлэлтийг тогтоохдоо дараах хууль, эрх зүйн актыг үндэслэл болголоо. Үүнд:

-Архивын баримтыг зэрэглэхэд Соёлын өвийг хамгаалах тухай хуулийн 8 дугаар зүйлийн 8.2-т “Түүх, соёлын хөдлөх дурсгалт зүйлийн эх төрх бүрэн бүтэн байдал, түүх, соёл, шинжлэх ухааны үнэ цэнэ, ач холбогдлыг харгалзан үнэт, хосгүй үнэт зэрэглэл тогтооно” гэж заасан;

-Архивын баримтад хосгүй үнэт зэрэглэлийн баримт байна гэдэгт Соёлын өвийг хамгаалах тухай хуулийн 6 дугаар зүйлийн 6.1.12-т “бичгийн дурсгалт зүйл” гэж, 6.1.13-д “дүрс, дуу авианы баримт” гэж;

-Хосгүй үнэт архивын баримтыг тодорхойлоход Засгийн газрын 2022 оны 269 дүгээр тогтоолоор баталсан “Түүх, соёлын хөдлөх дурсгалт зүйлийг хосгүй үнэт дурсгалт зүйлийн зэрэглэлд нэр дэвшүүлэх, хянан шийдвэрлэх журам”-ын 1.3, 2.1 дэх заалт;

-Хосгүй үнэт архивын баримтыг тодорхойлох, тэдгээрийн бүртгэл хөтлөх, хадгалах, хамгаалах, ашиглах үйл ажиллагаанд Архив, албан хэрэг хөтлөлтийн тухай хуулийн 16 дугаар зүйлийн 16.1-т хосгүй үнэт архивын баримтыг Үндэсний төв архивд төвлөрүүлэн хадгалах, 21 дүгээр зүйлийн 21.2-т хосгүй үнэт баримтыг тусгай горимд хадгалах, 13 дугаар зүйлийн 13.1-т хосгүй үнэт баримтын улсын нэгдсэн тоо бүртгэл, 30 дугаар зүйлийн 30.10-д хосгүй үнэт баримтыг цахим хэлбэрээр ашиглуулах гэж заасан зэрэг болно. Дээрх зохицуулалттай уялдуулан Архив, албан хэрэг хөтлөлтийн тухай хуулийн 11 дүгээр зүйлийн 11.2 дахь заалтыг өөрчлөн найруулах замаар хосгүй үнэт архивын баримт тогтоох шалгуурыг тогтоохоор боловсруулсан болно.

2.Архив, албан хэрэг хөтлөлтийн тухай хуулийн 28 дугаар зүйлийн 28.7 дахь заалт “Энэ хуулийн 28.6-д заасан гэрээний загвар, гэрээ байгуулах журмыг архив, албан хэрэг хөтлөлтийн асуудал хариуцсан төрийн захиргааны байгууллагын дарга батална” гэж заасанд өөрчлөлт оруулах;

Архив, албан хэрэг хөтлөлтийн тухай хуулийн 10.6-д заасан Үндэсний архивын сан хөмрөгт бүрдүүлэлт хийх төрийн бус байгууллагын, улс төрийн нам, шашны байгууллагын, хувийн хэвшлийн хуулийн этгээдийн, хувь хүний архивын баримтыг гэрээгээр хүлээн авахаар хуульчилсан байдаг.

Архив, албан хэрэг хөтлөлтийн тухай хуулийн 28 дугаар зүйлийн 28.7 дахь заалтад заасан “гэрээ байгуулах журам”-д төрийн бус байгууллага, улс төрийн нам, шашны байгууллага, хувийн хэвшлийн хуулийн этгээд, хувь хүний архивын баримтыг эмхлэн цэгцлэх, хадгаламжийн нэгж бүрдүүлэх, тэдгээрийг бүртгэх, тоо бүртгэл хөтлөх, төрийн архивт шилжүүлэх харилцааг зохицуулдаг.

Хүн, хуулийн этгээд өөрийн өмчлөлд байгаа архивын баримтыг төрийн архивт гэрээний дагуу шилжүүлж, хадгалуулах талаар Хууль зүй, дотоод хэргийн сайдын 2021 оны А/204 дугаар тушаалаар баталсан “Төрийн архивын үйл ажиллагааны нийтлэг журам”-ын 3 дугаар бүлгээр журамласан ба Архив, албан хэрэг хөтлөлтийн тухай хуулийн 28.6-д заасан гэрээнд хүн, хуулийн этгээдээс баримт хүлээн авах хэлбэрийг тодорхойлсон байна.

Хүн, хуулийн этгээдийн баримтыг төрийн архивт шилжүүлэх асуудал нь 2 журамд давхардал үүссэн байгаа тул Архив, албан хэрэг хөтлөлтийн тухай хуулийн 28.7 дахь заалтад заасан гэрээ байгуулах журмыг Хууль зүй, дотоод хэргийн сайдын 2021 оны А/204 дугаар тушаалаар баталсан “Төрийн архивын үйл ажиллагааны нийтлэг журам”-ын 3 дугаар бүлэгт нэгтгэж, нэг асуудлаар хоёр журам байгаа давхардлыг арилгахаар хуулийн төсөл боловсруулав.

**3.**Архив, албан хэрэг хөтлөлтийн тухай хуулийн 30 дугаар зүйлийн 30.4 дэх хэсэгт “Архивын баримтыг хүн, хуулийн этгээдэд ашиглуулах нийтлэг журам, архиваас үзүүлэх үйлчилгээний хөлсний хэмжээг архив, албан хэрэг хөтлөлтийн асуудал хариуцсан төрийн захиргааны байгууллагын дарга батална” гэж заасан. “Архивын баримтыг хүн, хуулийн этгээдэд ашиглуулах нийтлэг журам”-ыг Архивын ерөнхий газрын даргын 2021 оны 03 дугаар сарын 12-ны өдрийн А/25 дугаар тушаалаар баталж, Захиргааны хэм хэмжээний актын улсын нэгдсэн санд 2021 оны 03 дугаар сарын 16-ны өдөр 5131 дугаар бүртгүүлэн мөрдүүлж ирсэн.

“Архивын баримтыг хүн, хуулийн этгээдэд ашиглуулах нийтлэг журам”-ыг архив, албан хэрэг хөтлөлтийн асуудал хариуцсан төрийн захиргааны байгууллагын дарга батлах эрхтэй хэдий ч энэ нь иргэн, хуулийн этгээдэд хандсан, тэдгээрт эрх олгосон, эрх хязгаарласан агуулгатай харилцаа тул хуулиар зохицуулах нийтлэг асуудал юм.

Гэтэл архивын баримт ашиглалтын харилцааг Засгийн газрын 2020 оны 246 дугаар тогтоолоор баталсан “Албан хэрэг хөтлөлтийн нийтлэг журам”-ын 2 дугаар бүлэгт 3 заалтаар, Хууль зүй, дотоод хэргийн сайдын 2021 оны А/222 дугаар тушаалаар баталсан “Байгууллагын архивын үйл ажиллагааны нийтлэг журам”-ын 12 дугаар зүйлд 28 заалт, 28 дэд заалтаар, Хууль зүй, дотоод хэргийн сайдын 2021 оны А/204 дугаар тушаалаар баталсан “Төрийн архивын үйл ажиллагааны нийтлэг журам”-ын 8 дугаар бүлэгт 32 хэсэг, 58 заалтаар тус тус журамласан байдаг.

Архивын баримтын ашиглалтын журам бие дааж батлагдсан нь эрх зүйн актын давхардал үүсээд байна. Цаашид архив, албан хэрэг хөтлөлтийн үйл ажиллагаанд мөрдөгдөж буй эрх зүйн актуудад давхардал үүсэн архивын баримтын ашиглалтын үйл ажиллагааны зохион байгуулалтын асуудлыг Архив, албан хэрэг хөтлөлтийн тухай хуулийн 15 дугаар зүйлийн 15.6.1-д заасан журмаар, хүн хуулийн этгээдэд ашиглалтын эрх олгосон, хязгаарласан асуудлыг Архив, албан хэрэг хөтлөлтийн тухай хуулиар тус тус зохицуулахаар шийдвэрлэсэн.

Иймд Хүн, хуулийн этгээдэд архивын баримт ашиглуулахад эрх олгосон, хязгаарласан зохицуулалтыг бусад хууль, тогтоомж, эрх зүйн актад нийцүүлэн “Архивын баримтыг хүн, хуулийн этгээдэд ашиглуулах нийтлэг журам”-аас гадагшаа чиглэсэн, хүн, хуулийн этгээдийн ашиглалтын явцад эрх, үүргийн зохицуулалтуудыг хуулийн 30 дугаар зүйл Архивын баримт ашиглалт хэсэгт нэмж тусгах томьёоллын төслийг бэлтгэсэн болно.

Хууль зүй, дотоод хэргийн яамнаас Архив, албан хэрэг хөтлөлтийн тухай хуульд дүн шинжилгээ хийж, эрх олгосон заалтуудын хүрээнд архивын үйл ажиллагаанд мөрдөгддөг эрх зүй актад давхардал үүссэн 2 журмыг хүчингүй болгож, ерөнхий зохицуулалтыг хуульчлахаар тусгалаа.